b'\n_START_ARTICLE_\nYang Kaihui\n_START_PARAGRAPH_\nYang Kaihui (pinyin: Y\xc3\xa1ng K\xc4\x81ihu\xc3\xac, perinteiset merkit: \xe6\xa5\x8a\xe9\x96\x8b\xe6\x85\xa7, yksinkertaistetut merkit: \xe6\x9d\xa8\xe5\xbc\x80\xe6\x85\xa7, kohteliaisuusnimi: Y\xc3\xbanj\xc7\x90n \xe4\xba\x91\xe9\x94\xa6; 1901 \xe2\x80\x93 14. marraskuuta 1930) oli Mao Zedongin toinen vaimo vuodesta 1920 vuoteen 1927._NEWLINE_Yang syntyi kiinalaisessa Banchangin kyl\xc3\xa4ss\xc3\xa4 Changshassa Hunanin maakunnassa. H\xc3\xa4nen is\xc3\xa4ns\xc3\xa4 oli Hunanin yhteiskoulun johtaja Yang Changji. Mao opiskeli kyseisess\xc3\xa4 koulussa, ja Changji oli yksi Maon suosikkiopettajista. My\xc3\xb6s Yang Changji arvosti Maoa, jota piti \xe2\x80\x9dharvinaisena lahjakkuutena Kiinassa\xe2\x80\x9d. Enteellisesti Changji uskoi, ett\xc3\xa4 \xe2\x80\x9dMaolla on suuri tulevaisuus edess\xc3\xa4\xc3\xa4n\xe2\x80\x9d. Kaihuita pidettiin hyvin kauniina ja vieh\xc3\xa4tt\xc3\xa4v\xc3\xa4n\xc3\xa4 nuorena naisena, ja Mao rakastui h\xc3\xa4neen syv\xc3\xa4sti. My\xc3\xb6hemmin my\xc3\xb6s Kaihui vastasi Maon tunteisiin, ja pari meni naimisiin 1920. Mao oli tuolloin 26, Yang Kaihui 17.\n_START_SECTION_\nAvioliitto\n_START_PARAGRAPH_\nYangin is\xc3\xa4 kuoli tammikuussa 1920. T\xc3\xa4m\xc3\xa4n j\xc3\xa4lkeen Mao ja Yang asuivat yhdess\xc3\xa4 koulussa, jonka rehtori Mao oli. He eiv\xc3\xa4t kuitenkaan olleet naimisissa, ja Mao petti Yangia usein muiden naisten kanssa. Mao ja Yang meniv\xc3\xa4t naimisiin vuoden 1920 lopulla ja muuttivat lopullisesti asumaan yhteen. Koska Mao ja Yang eiv\xc3\xa4t menneet perinteisten rituaalien mukaan naimisiin eik\xc3\xa4 avioliittoja tuolloin Kiinassa yleens\xc3\xa4 rekister\xc3\xb6ity, ei liitosta ole virallista todistusta. Tapahtui my\xc3\xb6s sellainen v\xc3\xa4likohtaus, ett\xc3\xa4 Maon sein\xc3\xa4naapuri valitti pariskunnan metel\xc3\xb6ivist\xc3\xa4 s\xc3\xa4nkypuuhista. Koulussa oli s\xc3\xa4\xc3\xa4nt\xc3\xb6, jonka mukaan opettajien vaimot eiv\xc3\xa4t saaneet y\xc3\xb6py\xc3\xa4 rakennuksessa. Mao oli kuitenkin koulun rehtori ja muutti s\xc3\xa4\xc3\xa4nt\xc3\xb6\xc3\xa4._NEWLINE_1921 Yang liittyi Kiinan kommunistiseen puolueeseen ja oli my\xc3\xb6s innokas feministi. Samoihin aikoihin Kaihui erotettiin koulustaan avioitumisen vuoksi. Lokakuussa 1921 Yang ja Mao muuttivat omaan kotiin. Talo toimi my\xc3\xb6s kommunistisen puolueen Kiinan kommunistisen puolueen Hunanin osaston toimistona._NEWLINE_Yangin ja Maon avioliitossa ei tapahtunut varsinaista virallista eroa, mutta avioliitto p\xc3\xa4\xc3\xa4ttyi k\xc3\xa4yt\xc3\xa4nn\xc3\xb6ss\xc3\xa4, kun Mao joutui l\xc3\xa4htem\xc3\xa4\xc3\xa4n Changshasta Kiinan sis\xc3\xa4llissodan vuoksi ja meni my\xc3\xb6hemmin naimisiin He Zizhenin kanssa. Yangin ja Maon avioliitosta syntyi kolme lasta, joista nuorin kuoli lapsena. Toiseksi nuorin, Mao Anqing, oli kehitysvammainen. Mao Anying, joka oli vanhin lapsi, kuoli Korean sodassa.\n_START_SECTION_\nTeloitus\n_START_PARAGRAPH_\nKun Mao hiljalleen kohosi Kiinan puna-armeijassa merkitt\xc3\xa4v\xc3\xa4ksi komentajaksi, h\xc3\xa4nen vaimonsa joutui vaaraan. Yang ymm\xc3\xa4rsi t\xc3\xa4m\xc3\xa4n, sill\xc3\xa4 kansallismieliset olivat murhanneet monia kommunistijohtajien vaimoja. Kun Zhu Den vaimo teloitettiin 7. maaliskuuta 1929, Yang huolestui entisest\xc3\xa4\xc3\xa4n ja harkitsi lapsiensa l\xc3\xa4hett\xc3\xa4mist\xc3\xa4 serkulleen hoitoon. Serkku kuitenkin teloitettiin muutamia kuukausia my\xc3\xb6hemmin. Yang itse pid\xc3\xa4tettiin 24. lokakuuta. H\xc3\xa4nelle tarjottiin tilaisuutta vapautua, mik\xc3\xa4li h\xc3\xa4n julkisesti tuomitsisi miehens\xc3\xa4 ja t\xc3\xa4m\xc3\xa4n puolueen. Yang kuitenkin kielt\xc3\xa4ytyi, ja h\xc3\xa4net teloitettiin 14. marraskuuta. Kansallismielinen Tasavallan p\xc3\xa4iv\xc3\xa4lehti  kirjoitti: \xe2\x80\x9dMao Zedongin vaimo teloitettiin eilen \xe2\x80\x93 kaikki taputtivat k\xc3\xa4si\xc3\xa4\xc3\xa4n ja hurrasivat tyytyv\xc3\xa4isin\xc3\xa4\xe2\x80\x9d. Yangin ampumisen j\xc3\xa4lkeen teloituskomppania s\xc3\xb6i ruokaa parakissa. Paikalle tuli kuitenkin tieto, ett\xc3\xa4 Yang oli yh\xc3\xa4 elossa, ja kun teloitusryhm\xc3\xa4 tuli paikalle, sen j\xc3\xa4senet n\xc3\xa4kiv\xc3\xa4t, ett\xc3\xa4 Yang oli tuskissaan kaivanut k\xc3\xa4sill\xc3\xa4\xc3\xa4n maata._NEWLINE_Yangin sukulaiset hautasivat Yangin h\xc3\xa4nen lapsuudenkotinsa alueelle.'